El millor cinema en valencià es dóna cita en el Centre Cultural Tívoli en l’últim trimestre de 2014
2025-07-24

La Fundació Vicent Andrés Estellés, comptant amb la col·laboració de l’Institut Municipal de Cultura i Joventut de Burjassot, de l’Agència de Promoció del Valencià de Burjassot (Aviva) i de la Universitat de València, des del Servei de Política Lingüística, ha preparat la campanya de Cinema en Valencià que, un any més i de manera gratuïta, arribarà al Centre Cultural Tívoli la vesprada dels dimecres.

Totes les sessions es projectaran a les 20 hores en el citat espai municipal i les entrades podran arreplegar-se en el mateix una hora abans de l’inici de la pel·lícula.

La primera projecció, Dragon Ball Z: La Batalla dels déus, arribarà al Tívoli el 29 d’octubre. Aquesta pel·lícula se situa diversos anys després de la batalla amb Majin Buu. Bils, el Déu de la destrucció que mantenia l’equilibri de l’univers, s’ha despertat d’un llarg somni i en escoltar rumors sobre un saiyajin que ha vençut a Freezer, Bils va a la recerca de Goku.

El 12 de novembre l’Avi de 100 anys que és va escapar per la finestra, en versió original subtitulada, presentarà la història d’Allan Karlsson, un avi que uns dies abans de complir els 100 anys s’escapa de la residència on viu. Sense voler-ho, Allan es veurà immers en una trama criminal, poca cosa per a un home que ha viscut els esdeveniments històrics més importants del segle XX. També al novembre, l’últim dimecres del mes, el dia 26, el torn serà per a Searching for Sugar Man, també en versió original subtitulada, que situarà al públic en els anys 60 quan un músic és descobert en un bar de Detroit per dos productors que s’enamoren de les seues melodies i de les seues lletres. Amb ells gravarà un disc que no tindrà l’èxit esperat.

En el mes de desembre es projectaran també dues pel·lícules Blue Jasmine, de Woody Allen, el 10 de desembre i La gran bellesa, de Paolo Sorrentino, el 17 de desembre en versió original subtitulada.

Tota la informació sobre el cicle de Cinema en Valencià 2014 pot consultar-se en www.burjassot.org i en www.cinemaenvalencia.com.